ROZHODNUTIE KOMISIE
z 25. januára 2005
o uplatňovaní článku 3 odsek 3 písm. e) smernice Európskeho parlamentu a Rady 1999/5/ES na rádiové zariadenia určené na použitie v automatickom identifikačnom systéme (AIS)
(oznámené pod číslom dokumentu K(2005) 110)
(Text s významom pre EHP)
(2005/53/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 1999/5/ES z 9. marca 1999 o rádiových zariadeniach a telekomunikačných koncových zariadeniach a vzájomnom uznávaní ich zhody (1), a najmä na jej článok 3 odsek 3 písm. e),
keďže:
(1)
Celý rad členských štátov implementoval alebo plánuje implementovať spoločné bezpečnostné princípy a pravidlá pre zariadenia automatického identifikačného systému (AIS), ktoré nespadajú pod nosné požiadavky kapitoly V Medzinárodnej konvencie pre bezpečnosť života na mori, 1974 (SOLAS).
(2)
Harmonizácia rádiových služieb prispieva k bezpečnejšej navigácii plavidiel, ktoré nie sú plavidlami SOLAS, hlavne v prípade núdzových a záchranných situácií, a členské štáty preto takéto plavidlá prizývajú k účasti v AIS.
(3)
AIS je opísaný v nariadení Medzinárodnej námornej organizácie (IMO) 19 ku kapitole V SOLAS - Nosné požiadavky pre lodné navigačné systémy a zariadenia.
(4)
Rádiové nariadenia Medzinárodného telekomunikačného zväzu (ITU) určili určité frekvencie 161,975 (AIS1) a 162,025 (AIS2) MHz na používanie systémom AIS. Ostatné frekvencie pridelené námornej komunikácii môžu byť AIS k dispozícii. Všetky rádiové zariadenia pracujúce na týchto frekvenciách by mali byť kompatibilné s plánovaným použitím týchto frekvencií a mali by poskytovať primeranú záruku ubezpečenia, že budú v čase prevádzky fungovať správne.
(5)
Rozsah smernice Komisie 2003/213/ES z 25. marca 2003 o uplatňovaní článku 3 odsek 3 písm. e) smernice 1999/5/ES na zariadenia námornej komunikácie, ktoré sa majú používať na plavidlách, ktoré nie sú plavidlami SOLAS a ktoré sa majú uplatňovať v automatickom identifikačnom systéme (AIS) (2), je obmedzený na zariadenia, ktoré sa majú používať na plavidlách, ktoré nie sú plavidlami SOLAS. Vzhľadom na to, že vysoká úroveň bezpečnosti sa dá dosiahnuť len vtedy, ak všetky zariadenia používané na plavidlách, ktoré nie sú plavidlami SOLAS, a príslušné pozemné stanice uplatnené v systéme AIS fungujú správne. Preto by sa na všetky stanice AIS mali uplatňovať tie isté požiadavky.
(6)
V záujme právnej jasnosti a transparentnosti by sa preto malo rozhodnutie 2003/213/ES nahradiť.
(7)
Toto rozhodnutie by sa malo uplatňovať až po období dostatočnom na to, aby umožnilo výrobcom zosúladiť ich výrobu zariadení v súlade s novými základnými požiadavkami.
(8)
Opatrenia stanovené v tomto rozhodnutí sú v súlade so stanoviskom Výboru pre hodnotenie telekomunikačnej zhody a trhový dohľad,
PRIJALA TOTO ROZHODNUTIE:
Článok 1
Rádiové zariadenie, ktoré pracuje v námornej mobilnej službe, ako je definované v článku 1.28 rádiových nariadení Medzinárodného telekomunikačného zväzu (ITU), alebo v námornej mobilnej satelitnej službe, ako je definované v článku 1.29 rádiových smerníc ITU, bude vyhovovať základným požiadavkám ustanoveným v článku 3 odsek 3 písm. e) smernice 1999/5/ES.
Preto by malo byť takéto zariadenie skonštruované takým spôsobom, aby sa zabezpečilo, že bude fungovať správne v určenom prostredí, ak sa použije na plavidlách, ktoré nie sú plavidlami SOLAS, a v pozemných staniciach, a že bude spĺňať všetky vhodné prevádzkové požiadavky automatického identifikačného systému (AIS).
Článok 2
Rozhodnutie 2003/213/ES je zrušené s účinnosťou odo dňa uvedeného v článku 3.
Článok 3
Toto rozhodnutie sa bude uplatňovať od 26. júla 2005.
Článok 4
Toto rozhodnutie je adresované členským štátom.
V Bruseli 25. januára 2005